LV Eiropas Savienības Oficiālais Vēstnesis L 285/1

Saskaņā ar starptautisko publisko tiesību normām juridisks spēks ir tikai ANO EEK dokumentu oriģināliem. Šo noteikumu statuss un stāšanās spēkā datums jāpārbauda ANO EEK statusa dokumenta TRANS/WP.29/343 pēdējā redakcijā, kas pieejama tīmekļa vietnē

http://www.unece.org/trans/main/wp29/wp29wgs/wp29gen/wp29fdocstts.html.

Apvienoto Nāciju Organizācijas Eiropas Ekonomikas komisijas (ANO EEK) Noteikumi Nr. 7 – Vienoti noteikumi transportlīdzekļu (izņemot motociklus) un to piekabju apstiprināšanai attiecībā uz priekšējiem un pakaļējiem gabarītgaismas lukturiem, bremžu signāllukturiem un kontūrgaismas lukturiem

Ar visiem grozījumiem līdz

02. grozījumu sērijas 23. papildinājumam, kas stājas spēkā 2014. gada 9. oktobrī

SATURS

NOTEIKUMI

Darbības joma

1. Definīcijas

2. Apstiprinājuma pieteikums

3. Marķējums

4. Apstiprinājums

5. Vispārīgi norādījumi

6. Izstarotās gaismas stiprums

7. Testa procedūra

8. Izstarotās gaismas krāsa

9. Ražošanas atbilstība

10. Sankcijas par ražošanas neatbilstību

11. Pilnīga ražošanas izbeigšana

12. Piezīmes attiecībā uz krāsām un noteiktām ierīcēm

13. Par apstiprinājuma testu veikšanu atbildīgo tehnisko dienestu, kā arī tipa apstiprinātāju iestāžu nosaukumi un adreses

14. Pārejas noteikumi

PIELIKUMI

1. Priekšējie un pakaļējie gabarītgaismas lukturi, kontūrgaismas lukturi un bremžu signāllukturi: minimālie leņķi, kas nepieciešami šo lukturu gaismas sadalei telpā

2. Paziņojums

3. Apstiprinājuma marķējuma izvietojuma piemēri

4. Fotometriskie mērījumi

5. Obligātās prasības ražošanas kontroles procedūru atbilstībai

6. Minimālās prasības, kas jāievēro, inspektoram ņemot paraugu

DARBĪBAS JOMA

Šie noteikumi attiecas uz:

L, M, N, O un T (1) kategorijas transportlīdzekļu priekšējiem un pakaļējiem gabarītgaismas lukturiem un bremžu signāllukturiem un

M, N, O un T kategorijas transportlīdzekļu kontūrgaismas lukturiem.

1. DEFINĪCIJAS

Šajos noteikumos lieto šādas definīcijas:

1.1. “Priekšējais gabarītgaismas lukturis” ir lukturis, ko izmanto, lai norādītu uz transportlīdzekļa atrašanās vietu un platumu, ja uz transportlīdzekli skatās no priekšas.

1.2. “Pakaļējais gabarītgaismas lukturis” ir lukturis, ko izmanto, lai informētu par transportlīdzekļa atrašanās vietu un platumu, ja uz transportlīdzekli skatās no aizmugures.

1.3. “Bremžu signāllukturis” ir lukturis, ko izmanto, lai parādītu pārējiem satiksmes dalībniekiem transportlīdzekļa aizmugurē, ka vadītājs izmanto darba bremzi. Bremžu signāllukturus var iedarbināt, izmantojot palēninātāju vai līdzīgu ierīci.

1.4. “Kontūrgaismas lukturis” ir lukturis, kas novietots galējās ārmalās pēc iespējas tuvāk transportlīdzekļa augšgalam ar mērķi skaidri norādīt transportlīdzekļa kopējo platumu. Dažiem mehāniskiem transportlīdzekļiem un piekabēm šis lukturis ir paredzēts kā papildinājums transportlīdzekļa gabarītgaismas lukturiem un lai pievērstu īpašu uzmanību tā kontūrām.

1.5. Terminu definīcijas

Šajos noteikumos piemēro definīcijas, kas dotas Noteikumos Nr. 48 un to grozījumu sērijās, kuras ir spēkā dienā, kad ir iesniegts tipa apstiprinājuma pieteikums.

1.6. “Dažādu tipu priekšējie un pakaļējie gabarītgaismas lukturi, bremžu signāllukturi un kontūrgaismas lukturi” ir lukturi, kas katrā minētajā kategorijā atšķiras pēc tādiem būtiskiem parametriem kā:

a) tirdzniecības nosaukums vai preču zīme;

b) optiskās sistēmas parametri (intensitātes līmeņi, gaismas sadales leņķi, gaismas avota kategorija, gaismas avota modulis utt.);

c) sistēma, ko izmanto, lai samazinātu apgaismojumu naktī – bremžu signāllukturiem ar diviem intensitātes līmeņiem.

Gaismas avota krāsas vai jebkura filtra krāsas maiņa nav tipa maiņa.

1.7. Šajos noteikumos atsauces uz standarta kvēlspuldzi(-ēm) un Noteikumiem Nr. 37 ir atsauces uz Noteikumiem Nr. 37 un to grozījumu sērijām, kas ir spēkā dienā, kad ir iesniegts tipa apstiprinājuma pieteikums.

Šajos noteikumos atsauces uz standarta LED gaismas avotu(-iem) un Noteikumiem Nr. 128 ir atsauces uz Noteikumiem Nr. 128 un to grozījumu sērijām, kas ir spēkā dienā, kad ir iesniegts tipa apstiprinājuma pieteikums.

2. APSTIPRINĀJUMA PIETEIKUMS

2.1. Apstiprinājuma pieteikumu iesniedz tirdzniecības nosaukuma vai preču zīmes turētājs vai tā pienācīgi pilnvarots pārstāvis. Tajā norāda:

2.1.1. mērķi vai mērķus, kam apstiprinājuma saņemšanai iesniegtā ierīce ir paredzēta, un vai to var izmantot arī divu tā paša veida/tipa lukturu komplektā;

2.1.2. kontūrgaismas lukturim norāda, vai tas ir paredzēts, lai izstarotu baltu vai sarkanu gaismu;

2.1.3. S3 vai S4 kategorijas bremžu signāllukturim norāda, vai to ir paredzēts piestiprināt transportlīdzekļa ārpusē vai iekšpusē (pakaļējā loga aizmugurē);

2.1.4. vai ierīce izstaro gaismu ar pastāvīgu intensitāti (R, R1, RM1, S1 vai S3 kategorija) vai mainīgu intensitāti (R2, RM2, S2 vai S4 kategorija);

2.1.5. pēc pieteikuma iesniedzēja izvēles norāda, vai ierīci uz transportlīdzekļa var uzstādīt ar atskaites asu dažādu nolieci pret transportlīdzekļa atskaites plaknēm un pret zemi un vai tā griežas ap savu atskaites asi; šos dažādos uzstādīšanas noteikumus norāda paziņojuma veidlapā.

2.2. Par katru ierīces tipu pieteikumam pievieno:

2.2.1. pietiekami sīki izstrādātus rasējumus trīs eksemplāros, kuros var identificēt ierīces tipu un kuros norāda: a) ģeometriski vietu(-as) (S3 vai S4 kategorijas lukturiem atbilstīgā gadījumā pakaļējā loga attēlojumu), kur ierīce piestiprināma uz transportlīdzekļa, kā arī novērošanas asi, kas testos izmantojama kā atskaites ass (horizontālais leņķis H = 0°, vertikālais leņķis V = 0°), un punktu, kas minētajos testos izmantojams kā atskaites punkts; b) ierīces(-ču) uzstādīšanas ģeometriskos nosacījumus, kuri atbilst 6. punkta prasībām; c) savstarpēji atkarīgu lukturu sistēmas gadījumā – savstarpēji atkarīgu lukturi vai savstarpēji atkarīgu lukturu kombināciju, kas atbilst šo noteikumu 5.10. punkta, 6.1. punkta un 4. pielikuma prasībām; d) vietu, kas paredzēta apstiprinājuma numuram un papildu simboliem saistībā ar apstiprinājuma marķējuma apli;

2.2.2. īsu tehnisku aprakstu, kurā, izņemot lukturiem ar nenomaināmiem gaismas avotiem, jo īpaši norādīts: a) izmantotās(-o) kvēlspuldzes(-džu) kategorija vai kategorijas; kvēlspuldzes kategorijai jābūt vienai no tām, kuras ietvertas Noteikumos Nr. 37 un to grozījumu sērijās, kas ir spēkā dienā, kad ir iesniegts tipa apstiprinājuma pieteikums; S3 vai S4 kategorijas bremžu signāllukturim, ko paredzēts piestiprināt transportlīdzekļa iekšpusē, tehniskajā aprakstā īpaši norāda pakaļējā(-o) loga(-u) optiskās īpašības (gaismas caurlaidību, krāsu, slīpumu utt.); un/vai b) izmantotā(-o) LED gaismas avota(-u) kategorija vai kategorijas; LED gaismas avota kategorijai jābūt vienai no tām, kuras ietvertas Noteikumos Nr. 128 un to grozījumu sērijās, kas ir spēkā dienā, kad ir iesniegts tipa apstiprinājuma pieteikums; un/vai c) gaismas avota moduļa īpašais identifikācijas kods. S3 vai S4 kategorijas bremžu signāllukturim, ko paredzēts piestiprināt transportlīdzekļa iekšpusē, tehniskajā aprakstā īpaši norāda pakaļējā(-o) loga(-u) optiskās īpašības (gaismas caurlaidību, krāsu, slīpumu utt.);

2.2.3. ja lukturis izstaro gaismu ar mainīgu intensitāti, pievieno mainīgās intensitātes regulatora precīzu aprakstu, izvietojuma diagrammu un sistēmas, kura nodrošina abus gaismas intensitātes līmeņus, īpašību specifikāciju;

2.2.4. divus paraugus; ja apstiprinājumu piemēro ierīcēm, kuras nav vienādas, bet ir simetriskas un viena ir piemērota uzstādīšanai transportlīdzekļa kreisajā pusē, bet otra – transportlīdzekļa labajā pusē, abi iesniegtie paraugi var būt vienādi un piemēroti uzstādīšanai vienīgi transportlīdzekļa labajā vai kreisajā pusē. Lukturim ar mainīgu gaismas intensitāti pieteikumam jāpievieno mainīgas intensitātes regulators vai ģenerators, kas rada tādu(-us) pašu(-us) signālu(-us);

2.2.5. ja S3 vai S4 kategorijas bremžu signāllukturis ir paredzēts piestiprināšanai transportlīdzekļa iekšpusē, pievieno parauga plāksni vai paraugu plāksnes (dažādu iespēju gadījumā), kuru optiskās īpašības atbilst attiecīgā(-o) pakaļējā(-o) loga(-u) optiskajām īpašībām.

3. MARĶĒJUMS

Apstiprināšanai iesniegtajām ierīcēm:

3.1. jābūt pieteikuma iesniedzēja tirdzniecības nosaukumam vai preču zīmei; šim marķējumam jābūt skaidri salasāmam un neizdzēšamam;

3.2. izņemot lukturus ar nenomaināmiem gaismas avotiem, jābūt skaidri salasāmam un neizdzēšamam marķējumam, kurā norādīta(-as):

a) izmantotā(-o) gaismas avota(-u) kategorija vai kategorijas; un/vai

b) gaismas avota moduļa īpašais identifikācijas kods;

3.3. jābūt pietiekami lielai brīvai vietai apstiprinājuma marķējumam un papildu simboliem, kas noteikti turpmāk 4.2. punktā; šī vieta jānorāda rasējumos, kas minēti 2.2.1. punktā;

3.4. lukturiem ar gaismas avota elektronisko kontroles iekārtu vai mainīgas intensitātes regulatoru un/vai nenomaināmiem gaismas avotiem, un/vai gaismas avota moduli(-ļiem) jānorāda nominālais spriegums vai sprieguma diapazons un nominālā maksimālā jauda;

3.5. lukturiem, kuri darbojas ar spriegumu, kas atšķiras no nominālā sprieguma, t. i., attiecīgi 6 V, 12 V vai 24 V, piemērojot gaismas avota elektronisko kontroles iekārtu vai mainīgas intensitātes regulatoru, kas nav luktura daļa, vai arī kuriem ir papildu darbības režīms, jābūt arī marķējumam, kurā norādīts projektētais papildu nominālais spriegums;

3.6. lukturiem ar gaismas avota moduli(-ļiem) uz gaismas avota moduļa(-ļiem) jānorāda:

3.6.1. pieteikuma iesniedzēja tirdzniecības nosaukums vai preču zīme; šim marķējumam jābūt skaidri salasāmam un neizdzēšamam;

3.6.2. moduļa īpašais identifikācijas kods; šim marķējumam jābūt skaidri salasāmam un neizdzēšamam. Šis īpašais identifikācijas kods ietver lielos burtus “MD”, kas apzīmē “MODULI”, un tiem seko apstiprinājuma marķējums bez apļa, kā noteikts 4.2.1.1. punktā, bet, ja tiek izmantoti vairāki atšķirīgi gaismas avota moduļi, jāpievieno papildu simboli vai burti; šis īpašais identifikācijas kods jānorāda rasējumos, kas minēti 2.2.1.punktā. Apstiprinājuma marķējumam nav jābūt tādam pašam kā marķējumam uz luktura, kurā tiek izmantots modulis, bet abiem marķējumiem jābūt no viena un tā paša pieteikuma iesniedzēja;

3.6.3. marķējums par nominālo spriegumu vai sprieguma diapazonu un nominālo maksimālo jaudu;

3.7. uz gaismas avota elektroniskās kontroles iekārtas vai mainīgas intensitātes regulatora, kas ir luktura daļa, bet nav iekļauts luktura korpusā, jānorāda ražotāja nosaukums un tā identifikācijas numurs.

4. APSTIPRINĀJUMS

4.1. Vispārīgi noteikumi

4.1.1. Ja abas ierīces, kas iesniegtas apstiprināšanai saskaņā ar 2.2.4. punktu, atbilst šo noteikumu prasībām, piešķir apstiprinājumu. Savstarpēji atkarīgu lukturu sistēmas visas ierīces tipa apstiprinājumam iesniedz viens pieteikuma iesniedzējs.

4.1.2. Ja divi vai vairāk lukturi ir grupētu vai kombinētu lukturu vai optiskā bloka daļa, apstiprinājumu piešķir tikai tad, ja katrs no šiem lukturiem atbilst šo vai citu noteikumu prasībām. Lukturus, kas neatbilst nevienam no šiem noteikumiem, neiekļauj šādos grupētos vai kombinētos lukturos vai optiskajos blokos. Šis nosacījums neattiecas uz galvenajiem lukturiem, kas aprīkoti ar dubulta kvēldiega spuldzēm, kam apstiprina tikai vienu gaismas kūli.

4.1.3. Katram apstiprinātajam tipam piešķir apstiprinājuma numuru. Tā pirmie divi cipari (pašlaik 02) norāda grozījumu sēriju, kas ietver jaunākos būtiskos tehniskos grozījumus, kas līdz apstiprinājuma izdošanas dienai izdarīti šajos noteikumos. Viena un tā pati Puse nepiešķir šo numuru citiem ierīces tipiem, uz kuriem attiecas šie noteikumi, izņemot apstiprinājuma paplašināšanu uz ierīci, kura atšķiras tikai ar izstarotās gaismas krāsu.

4.1.4. Paziņojums par apstiprinājuma piešķiršanu, paplašināšanu, atteikumu, atsaukšanu vai luktura tipa pilnīgu ražošanas izbeigšanu atbilstīgi šiem noteikumiem tiek paziņots 1958. gada nolīguma Pusēm, kas piemēro šos noteikumus, ar veidlapu, kas atbilst šo noteikumu 2. pielikumā dotajam paraugam.

4.1.5. Katrai ierīcei, kas atbilst saskaņā ar šiem noteikumiem apstiprinātajam tipam, 3.3. punktā norādītajā vietā un papildus marķējumam, kas noteikts 3.1. un 3.2. vai attiecīgi 3.4. punktā, jābūt marķējumam, kā aprakstīts 4.2. un 4.3. punktā.

4.2. Apstiprinājuma marķējums

Apstiprinājuma marķējuma sastāvs:

4.2.1. starptautiskais marķējums, ko veido:

4.2.1.1. aplis, kurā ir burts “E”, kam seko tās valsts pazīšanas numurs, kura piešķīrusi apstiprinājumu (2);

4.2.1.2. apstiprinājuma numurs, kā norādīts iepriekš 4.1.3. punktā;

4.2.2. papildu simbols vai simboli:

4.2.2.1. uz ierīcēm, kas atbilst šo noteikumu prasībām attiecībā uz priekšējiem gabarītgaismas lukturiem, burts “A”;

4.2.2.2. uz ierīcēm, kas atbilst šo noteikumu prasībām attiecībā uz pakaļējiem gabarītgaismas lukturiem, burts “R”, kam seko vai neseko cipars “1”, ja ierīce izstaro gaismu ar pastāvīgu intensitāti, un cipars “2”, ja ierīce izstaro gaismu ar mainīgu intensitāti;

4.2.2.3. uz ierīcēm, kas atbilst šo noteikumu prasībām attiecībā uz priekšējiem kontūrgaismas lukturiem, burti “AM”;

4.2.2.4. uz ierīcēm, kas atbilst šo noteikumu prasībām attiecībā uz pakaļējiem kontūrgaismas lukturiem, burti “RM”, kam seko cipars “1”, ja ierīce izstaro gaismu ar pastāvīgu intensitāti, un cipars “2”, ja ierīce izstaro gaismu ar mainīgu intensitāti;

4.2.2.5. uz ierīcēm, kas atbilst šo noteikumu prasībām attiecībā uz bremžu signāllukturiem, burts “S”, kam seko cipars: “1”, ja ierīce izstaro gaismu ar pastāvīgu intensitāti, “2”, ja ierīce izstaro gaismu ar mainīgu intensitāti, “3”, ja ierīce atbilst īpašajām prasībām attiecībā uz S3 kategorijas bremžu signāllukturiem un izstaro gaismu ar pastāvīgu intensitāti, “4”, ja ierīce atbilst īpašajām prasībām attiecībā uz S4 kategorijas bremžu signāllukturiem un izstaro gaismu ar mainīgu intensitāti;

4.2.2.6. uz ierīcēm, kurās ir gan pakaļējie gabarītgaismas lukturi, gan bremžu signāllukturi un kuras atbilst šajos noteikumos noteiktajām prasībām attiecībā uz šādiem lukturiem, ar horizontālu domuzīmi atdalīti (atkarībā no apstākļiem) burti “R” vai “R1”, vai “R2” un “S1” vai “S2”;

4.2.2.7. uz priekšējiem un pakaļējiem gabarītgaismas lukturiem, kuru redzamības leņķi ir asimetriski attiecībā pret atskaites asi horizontālā virzienā, un uz priekšējiem un pakaļējiem kontūrgaismas lukturiem – horizontāla bultiņa, kas ir vērsta uz to pusi, kurā ir ievērotas fotometriskās specifikācijas līdz 80° H leņķim;

4.2.2.8. uz ierīcēm, kuras var lietot kā divu lukturu komplekta daļu – papildu burts “D” pa labi no 4.2.2.1. un 4.2.2.6. punktā minētā simbola;

4.2.2.9. uz ierīcēm ar samazinātu gaismas sadali atbilstoši šo noteikumu 4. pielikuma 2.3. punktam – vertikāla bulta, kas sākas ar horizontālu segmentu un ir vērsta lejup;

4.2.2.10. uz savstarpēji atkarīgiem lukturiem, kurus var izmantot kā daļu no savstarpēji atkarīgu lukturu sistēmas, uz katras ierīces ir jābūt papildu burtam “Y” pa labi no 4.2.2.1. līdz 4.2.2.6. punktā minētā simbola;

4.2.3. apstiprinājuma numura divi cipari (pašlaik 02, kas atbilst 02. grozījumu sērijai, kura stājās spēkā 1991. gada 5. maijā), kas norāda grozījumu sēriju, kura ietver jaunākos būtiskos tehniskos grozījumus, kuri līdz apstiprinājuma izdošanas dienai izdarīti šajos noteikumos un, ja nepieciešams, vajadzīgā bultiņa var atrasties tuvu pie minētajiem papildu simboliem;

4.2.4. marķējums un simboli, kas minēti 4.2.1. un 4.2.2. punktā un kam ir jābūt skaidri salasāmiem un neizdzēšamiem arī tad, kad ierīce ir uzstādīta uz transportlīdzekļa.

4.3. Apstiprinājuma marķējuma izvietojums

4.3.1. Neatkarīgi lukturi

Šo noteikumu 3. pielikuma 1.–6. punktā sniegti apstiprinājuma marķējuma piemēri ar iepriekš minētajiem papildu simboliem.

Ja dažādiem lukturu tipiem, kas atbilst vairāku noteikumu prasībām, izmanto vienu un to pašu ārējo izkliedētāju vienā vai atšķirīgās krāsās, var uzlikt vienu starptautisku marķējumu, kas sastāv no apļa, kurā ir burts “E”, kam seko tās valsts pazīšanas numurs, kas izdevusi apstiprinājumu, un apstiprinājuma numurs. Šo apstiprinājuma marķējumu var piestiprināt jebkurā luktura vietā ar nosacījumu, ka:

4.3.1.1. tas ir redzams pēc lukturu uzstādīšanas;

4.3.1.2. ir norādīts katra luktura identifikācijas simbols atbilstoši noteikumiem, uz kā pamata ir piešķirts apstiprinājums, līdz ar šo noteikumu attiecīgo grozījumu sēriju, kurā ietverti jaunākie būtiskie tehniskie grozījumi apstiprinājuma izsniegšanas dienā, un vajadzības gadījumā arī noteiktā bulta;

4.3.1.3. viena apstiprinājuma marķējuma sastāvdaļu lielums atbilst vismaz minimālajam atsevišķa marķējuma lielumam, kā minēts noteikumos, uz kuru pamata ir izsniegts apstiprinājums;

4.3.1.4. uz luktura galvenā korpusa ir iepriekš 3.3. punktā aprakstītā vieta un uz tās ir apstiprinājuma marķējums, kas apliecina faktisko(-ās) funkciju(-as);

4.3.1.5. šo noteikumu 3. pielikuma 7. punktā sniegti apstiprinājuma marķējuma piemēri ar iepriekš minētajiem papildu simboliem.

4.3.2. Grupēti vai kombinēti lukturi vai optiskais bloks

4.3.2.1. Ja ir konstatēts, ka grupēti vai kombinēti lukturi vai optiskais bloks atbilst vairāku noteikumu prasībām, var uzlikt vienu starptautisku marķējumu, kas sastāv no apļa, kurā ir burts “E”, kam seko tās valsts pazīšanas numurs, kas izdevusi apstiprinājumu, un apstiprinājuma numurs. Šis apstiprinājuma marķējums var atrasties jebkurā vietā uz grupētiem vai kombinētiem lukturiem vai optiskā bloka, ja:

4.3.2.1.1. tas ir redzams pēc lukturu uzstādīšanas;

4.3.2.1.2. nevienu grupētu vai kombinētu lukturu vai optiskā bloka gaismas caurlaidīgo daļu nav iespējams noņemt, vienlaikus nenoņemot apstiprinājuma marķējumu.

4.3.2.2. Jānorāda katra luktura identifikācijas simbols atbilstīgi noteikumiem, uz kā pamata ir piešķirts apstiprinājums, līdz ar šo noteikumu attiecīgo grozījumu sēriju, kurā ietverti jaunākie būtiskie tehniskie grozījumi apstiprinājuma izsniegšanas dienā, un vajadzības gadījumā arī noteiktā bulta:

4.3.2.2.1. vai nu uz attiecīgās gaismu izstarojošās virsmas;

4.3.2.2.2. vai kopā, tā, lai jebkuru no grupētajiem vai kombinētajiem lukturiem vai optisko bloku varētu skaidri identificēt.

4.3.2.3. Viena apstiprinājuma marķējuma sastāvdaļu lielums atbilst vismaz minimālajam atsevišķa marķējuma lielumam, kā minēts noteikumos, uz kuru pamata ir izsniegts apstiprinājums.

4.3.2.4. Katram apstiprinātajam tipam piešķir apstiprinājuma numuru. Viena un tā pati Puse nepiešķir to pašu numuru cita tipa grupētiem vai kombinētiem lukturiem vai optiskajiem blokiem, uz ko attiecas šie noteikumi.

4.3.2.5. Šo noteikumu 3. pielikuma 8. punktā sniegti piemēri, kā izvietot marķējumus grupētiem vai kombinētiem lukturiem vai optiskajiem blokiem ar visiem iepriekš minētajiem papildu simboliem.

4.3.3. Lukturi, kas ir savstarpēji savietoti ar tāda tipa galveno lukturi, kura izkliedētāju var izmantot arī cita tipa galvenajiem lukturiem

Piemēro 4.3.2. punktā minētos nosacījumus.

4.3.3.1. Tomēr, ja dažāda veida galvenajos lukturos vai lampu mezglos, kas ietver galvenos lukturus, ir izmantots viens izkliedētājs, uz tā var būt dažādi apstiprinājuma marķējumi attiecībā uz šiem galvenajiem lukturiem vai lampu mezgliem, ja vien uz luktura galvenā korpusa, pat ja to nav iespējams atdalīt no izkliedētāja, arī ir vieta, kā aprakstīts iepriekš 3.3. punktā, un uz tā ir marķējumi, kas apliecina faktiskās funkcijas. Ja vienā un tajā pašā galvenajā korpusā ir dažādi galveno lukturu tipi, uz korpusa var būt dažādi apstiprinājuma marķējumi.

4.3.3.2. Šo noteikumu 3. pielikuma 9. punktā sniegti apstiprinājuma marķējuma piemēri attiecībā uz lukturiem, kuri ir savstarpēji savietoti ar galveno lukturi.

4.3.4. Apstiprinājuma marķējums ir skaidri salasāms un neizdzēšams. To var norādīt uz ierīces iekšējās vai ārējās daļas (neatkarīgi no šīs daļas caurspīdīguma), kuru nevar atdalīt no ierīces caurspīdīgās gaismu izstarojošās daļas. Jebkurā gadījumā marķējumam jābūt redzamam, kad ierīce ir uzstādīta transportlīdzeklim vai kad ir atvērta transportlīdzekļa tāda kustīgā daļa kā motora pārsegs vai bagāžnieka pārsegs vai durvis.

5. VISPĀRĪGI NORĀDĪJUMI

5.1. Katrai ierīcei jāatbilst turpmāk 6. un 8. punktā norādītajām specifikācijām.

5.2. Ierīces projektē un konstruē tā, lai normālos lietošanas apstākļos un neatkarīgi no vibrācijas, kurai tās var būt pakļautas, to darbība ir pietiekami laba un saglabājas šajos noteikumos paredzētie raksturlielumi.

5.3. Lukturus, kas ir apstiprināti kā priekšējās vai pakaļējās gabarītgaismas lukturi, uzskata arī par apstiprinātiem kontūrgaismas lukturiem.

5.4. Grupētus vai kombinētus, vai savstarpēji savietotus priekšējos un pakaļējos gabarītgaismas lukturus var izmantot arī kā kontūrgaismas lukturus.

5.5. Ir atļauti gabarītgaismas lukturi, kas ir savstarpēji savienoti ar citu funkciju, izmantojot kopīgu gaismas avotu, un paredzēti, lai darbotos pastāvīgi ar papildu sistēmu, kas regulē izstarotās gaismas intensitāti.

5.5.1. Tomēr, ja pakaļējais gabarītgaismas lukturis ir savstarpēji savietots ar bremžu signāllukturi, ierīcei ir jābūt vai nu:

a) daļai no vairāku gaismas avotu izvietojuma; vai

b) paredzētai izmantošanai transportlīdzeklī, kas aprīkots ar šīs funkcijas bojājumu uzraudzības sistēmu.

Jebkurā gadījumā tas jāatzīmē paziņojuma dokumentā.

5.6. Ja tiek izmantoti gaismas avota moduļi, jāpārliecinās par sekojošo:

5.6.1. gaismas avota moduļa(-u) konstrukcijai ir jābūt tādai, lai:

a) katru gaismas avota moduli varētu pievienot tikai tam paredzētajā pareizajā pozīcijā un lai to varētu noņemt, tikai izmantojot darbarīku(-us);

b) ierīces korpusā izmantojot vairākus gaismas avota moduļus, gaismas avota moduļus ar atšķirīgiem raksturlielumiem nevarētu savstarpēji apmainīt tajā pašā luktura apvalkā;

5.6.2. gaismas avota modulim(-ļiem) jābūt nodrošinātam(-iem) pret manipulācijām.

5.6.3. Gaismas avota modulis ir projektēts tā, ka neatkarīgi no darbarīka(-u) izmantošanas to nevar mehāniski aizstāt ar apstiprinātu aizvietojamu gaismas avotu.

5.7. Ja priekšējais gabarītgaismas lukturis ir savienots ar vienu vai vairākiem infrasarkanā starojuma ģeneratoriem, fotometriskajām un kolorimetriskajām prasībām attiecībā uz šo priekšējo gabarītgaismas lukturi ir jābūt izpildītām gan tad, kad infrasarkanā starojuma ģenerators(-i) darbojas, gan arī tad, kad tas (tie) nedarbojas.

5.8. Gadījumā, ja nedarbojas mainīgās intensitātes regulators:

a) R2 kategorijas pakaļējās gabarītgaismas lukturim, kas izstaro lielāku gaismu nekā R vai R1 kategorijas luktura maksimālā vērtība;

b) RM2 kategorijas pakaļējam kontūrgaismas lukturim, kas izstaro lielāku gaismu nekā RM1 kategorijas luktura maksimālā vērtība;

c) S2 kategorijas bremžu signāllukturim, kas izstaro lielāku gaismu nekā S1 kategorijas luktura maksimālā vērtība;

d) S4 kategorijas bremžu signāllukturim, kas izstaro lielāku gaismu nekā S3 kategorijas luktura maksimālā vērtība,

automātiski jāizpilda attiecīgās kategorijas lukturu pastāvīgas gaismas izstarošanas prasības.

5.9. Ja tiek izmantots(-i) nomaināms(-i) gaismas avots(-i):

5.9.1. var izmantot jebkura(-u) gaismas avota(-u) kategoriju vai kategorijas, kas apstiprināta(-as) saskaņā ar Noteikumiem Nr. 37 un/vai Noteikumiem Nr. 128, ja nav noteikti lietošanas ierobežojumi Noteikumos Nr. 37 un to grozījumu sērijās, kas ir spēkā brīdī, kad ir iesniegts tipa apstiprinājuma pieteikums, un Noteikumos Nr. 128 un to grozījumu sērijās, kas ir spēkā brīdī, kad ir iesniegts tipa apstiprinājuma pieteikums;

5.9.2. ierīces konstrukcijai ir jābūt tādai, lai gaismas avotu varētu piestiprināt tikai pareizajā pozīcijā.

5.9.3. gaismas avota patronai jāatbilst īpašībām, kas minētas Starptautiskās Elektrotehnikas komisijas (IEC) publikācijā 60061. Jāizmanto patronu datu lapa atkarībā no gaismas avota kategorijas.

5.10. Savstarpēji atkarīgu lukturu sistēma atbilst prasībām, kad visi tās savstarpēji atkarīgie lukturi darbojas kopā. Tomēr, ja savstarpēji atkarīgu lukturu sistēma, kas nodrošina pakaļējās gabarītgaismas luktura funkciju, ir daļēji piestiprināta uz nekustīgās daļas un daļēji piestiprināta uz kustīgās daļas, pieteikuma iesniedzēja noteiktajam(-iem) savstarpēji atkarīgajam(-iem) lukturim(-iem) ir jāatbilst ārējās ģeometriskās redzamības, fotometriskajām un kolometriskajām prasībām visos kustīgās(-o) daļas(-u) fiksētajos stāvokļos. Šādā gadījumā iekšējās ģeometriskās redzamības prasību uzskata par izpildītu, ja šāds(-i) savstarpēji atkarīgais(-ie) lukturis(-i) joprojām atbilst fotometriskajām vērtībām, kas noteiktas gaismas izkliedes jomā ierīces apstiprināšanai, visos kustīgās(-o) daļas(-u) fiksētajos stāvokļos.

6. IZSTAROTĀS GAISMAS STIPRUMS

6.1. Gaismai, ko izstaro katra no divām iesniegtajām ierīcēm, jābūt atskaites asīs ar vismaz minimālo intensitāti un nepārsniedzot maksimālo intensitāti, kā noteikts turpmāk.

Minimālā apgaismojuma intensitāte (cd) Maksimālā gaismas intensitāte (cd), ja tiek izmantots kā viens lukturis lukturis (viens), ko marķē ar “D” burtu (4.2.2.6.) punkts 6.1.1 Priekšējie gabarītgaismas lukturi, priekšējais kontūrgaismas lukturis A vai AM 4 140 70 6.1.2. Galvenajā lukturī vai priekšējā miglas lukturī iekļauti priekšējie gabarītgaismas lukturi 4 140 — 6.1.3. Pakaļējie gabarītgaismas lukturi, pakaļējais kontūrgaismas lukturis 6.1.3.1. R, R1 vai RM1 (pastāvīga intensitāte) 4 17 8,5 6.1.3.2. R2 vai RM2 (mainīga intensitāte) 4 42 21 6.1.4. Bremžu signāllukturi 6.1.4.1. S1 (pastāvīga intensitāte) 60 260 130 6.1.4.2. S2 (mainīga intensitāte) 60 730 365 6.1.4.3. S3 (pastāvīga intensitāte) 25 110 55 6.1.4.4. S4 (mainīga intensitāte) 25 160 80

6.1.5. Divu vai vairāk lukturu komplektam kopējā intensitāte nepārsniedz vienam lukturim noteikto maksimālo vērtību.

6.1.6. Ja divu neatkarīgu lukturu, par kuriem ir pieprasīts tipa apstiprinājums “D” un kuriem ir vienādas funkcijas, komplektu uzskata par vienu lukturi, tam ir jāatbilst prasībām attiecībā uz:

a) maksimālo gaismas intensitāti, ja vienlaikus ir iedegti visi lukturi;

b) minimālo gaismas intensitāti, ja radušies traucējumi kāda luktura darbībā.

6.1.7. Ja nedarbojas viens lukturis, kurš ietver vairāk nekā vienu gaismas avotu, piemēro šādus nosacījumus:

6.1.7.1. tādu gaismas avotu grupa, kas savienoti tā, ka viena gaismas avota atteices dēļ visi citi gaismas avoti pārtrauc izstarot gaismu, tiek uzskatīta par vienu gaismas avotu;

6.1.7.2. ja radušies kāda gaismas avota darbības traucējumi, lukturim jāatbilst minimālajai intensitātei, kas noteikta tabulā par standarta gaismas sadali telpā, kā minēts 4. pielikumā. Taču lukturiem, kas paredzēti tikai diviem gaismas avotiem, 50 procentus no minimālās gaismas intensitātes uz luktura atskaites ass uzskata par pietiekamiem, ja paziņojuma veidlapā ir norādīts, ka šis lukturis ir paredzēts izmantošanai tikai tādā transportlīdzeklī, kurš ir aprīkots ar darbības indikatoru, kas norāda, ja viena šā gaismas avota darbībā radušies traucējumi.

6.2. Ārpus atskaites ass un leņķa laukos, kas noteikti šo noteikumu 1. pielikumā shēmās, abu paraugu izstarotās gaismas intensitātei:

6.2.1. katrā virzienā atbilstīgi punktiem gaismas izplatīšanās tabulā, kas sniegta šo noteikumu 4. pielikumā, jābūt vismaz vienādai ar 6.1. punkta tabulā noteiktās minimālās vērtības un minētajā tabulā attiecīgajam virzienam noteiktās procentuālās attiecības reizinājumu;

6.2.2. visos virzienos telpā, kur gaismas signālierīce ir redzama, nedrīkst pārsniegt 6.1. punktā norādīto maksimālo vērtību;

6.2.3. tomēr pakaļējiem gabarītgaismas lukturiem, kas ir savstarpēji savietoti ar bremžu signāllukturiem (sk. 6.1.3. punktu), ir atļauta maksimālā gaismas intensitāte 60 cd zem plaknes, kura veido 5° leņķi uz leju no horizontālās plaknes;

6.2.4. turklāt: 6.2.4.1. izstarotās gaismas intensitātei laukumos, kas noteikti shēmās 1. pielikumā, jābūt vismaz 0,05 cd priekšējiem un pakaļējiem gabarītgaismas lukturiem, kā arī kontūrgaismas lukturiem, vismaz 0,3 cd S1 un S3 kategorijas ierīcēm, un S2 un S4 kategorijas ierīcēm dienā; tai jābūt vismaz 0,07 cd S2 un S4 kategorijas ierīcēm naktī; 6.2.4.2. ja pakaļējais gabarītgaismas lukturis un/vai pakaļējais kontūrgaismas lukturis ir savstarpēji savietots ar bremžu signāllukturi, izstarojot gaismu ar pastāvīgu vai mainīgu gaismas intensitāti, attiecībai starp abu lukturu gaismas intensitāti, kas faktiski izmērīta, kad tie ir vienlaikus ieslēgti ar tādu intensitāti, kādu izstaro pakaļējais gabarītgaismas lukturis vai pakaļējais kontūrgaismas lukturis viens pats ieslēgtā stāvoklī, laukumā, kuru ierobežo gaismas izplatīšanās tabulā norādītās horizontālās taisnās līnijas, kas šķērso ± 5° V, un vertikālās taisnās līnijas, kas šķērso ± 10° H, jābūt vismaz 5:1; ja viens vai abi savstarpēji savietotie lukturi ietver vairāk nekā vienu gaismas avotu un to (tos) uzskata par vienu lukturi, attiecīgās vērtības ir tās vērtības, ko iegūst, darbojoties visiem gaismas avotiem; 6.2.4.3. jāievēro šo noteikumu 4. pielikuma 2.2. punktā noteiktās prasības intensitātes lokālām pārmaiņām.

6.3. Intensitāte jāmēra nepārtraukti ieslēgtam(-iem) gaismas avotam(-iem) un, ja ierīces izstaro sarkanu gaismu, jāmēra kā krāsaina gaisma.

6.4. Ja izmanto R2, RM2, S2 un S4 kategorijas ierīces, šo ierīču izstarotās gaismas galējo robežu noteikšanai mēra laiku, kas nepieciešams no gaismas avota(-u) iedarbināšanas līdz brīdim, kad izstarotā gaisma, ko mēra uz atskaites ass, sasniedz 90 procentus no atbilstīgi 6.3. punktam izmērītās vērtības. Laika mērījums izstarotās gaismas zemākās intensitātes noteikšanai nedrīkst pārsniegt laika mērījumu augstākās intensitātes noteikšanai.

6.5. Mainīgas intensitātes regulators nerada signālus, kas izraisa gaismas intensitāti:

6.5.1. ārpus 6.1. punktā noteiktā diapazona; un

6.5.2. pārsniedzot maksimālo pastāvīgo gaismas intensitāti, kas attiecīgajai ierīcei noteikta 6.1. punktā: a) sistēmām, kas atkarīgas vienīgi no dienas un nakts apstākļiem: nakts apstākļos; b) pārējām sistēmām: standarta apstākļos (3).

6.6. Izmantojamās mērīšanas metodes sīki izklāstītas 6.2.1. punktā minētajā 4. pielikumā.

7. TESTA PROCEDŪRA

7.1. Visus mērījumus – gan fotometriskos, gan kolorimetriskos – veic:

7.1.1. lukturim ar nomaināmu gaismas avotu, ja tas nav aprīkots ar gaismas avota elektronisko kontroles iekārtu vai mainīgas intensitātes regulatoru, ar tādas kategorijas bezkrāsainu vai krāsainu standarta gaismas avotu, kāds ir noteikts šai ierīcei, padodot spriegumu: a) lai kvēlspuldzes(-džu) gadījumā iegūtu standarta gaismas plūsmu, kas noteikta attiecīgās kategorijas kvēlspuldzei; b) LED gaismas avotu gadījumā attiecīgi 6,75 V, 13,5 V vai 28,0 V; iegūtā gaismas plūsmas vērtība jākoriģē. Korekcijas koeficients ir attiecība starp mērķa gaismas plūsmu un gaismas plūsmas vērtību, kas noteikta ar attiecīgo piemēroto spriegumu;

7.1.2. lukturim, kas aprīkots ar nenomaināmiem gaismas avotiem (kvēlspuldzes vai citi), attiecīgi ar 6,75 V, 13,5 V vai 28,0 V;

7.1.3. tādai sistēmai, kas izmanto gaismas avota elektronisko kontroles iekārtu vai mainīgas intensitātes regulatoru, kas ir luktura daļa (4), šā luktura ieejas spailēs padod ražotāja noteikto spriegumu vai, ja tas nav norādīts, attiecīgi 6,75 V, 13,5 V vai 28,0 V;

7.1.4. tādai sistēmai, kas izmanto gaismas avota elektronisko kontroles iekārtu vai mainīgas intensitātes regulatoru, kas nav luktura daļa, šā luktura ieejas spailēs padod ražotāja noteikto spriegumu.

7.2. Taču, ja gaismas avotus darbina ar mainīgas intensitātes regulatoru, lai iegūtu mainīgu gaismas intensitāti, fotometriskos mērījumus veic atbilstīgi pieteikuma iesniedzēja aprakstam.

7.3. Testu laboratorija ražotājam pieprasa gaismas avota elektronisko kontroles iekārtu vai mainīgas intensitātes regulatoru, kas vajadzīgi gaismas avota un piemērojamo funkciju barošanai.

7.4. Lukturim pievadāmo spriegumu norāda paziņojumā, kas sniegts šo noteikumu 2. pielikumā.

7.5. Nosaka redzamās virsmas robežas gaismas signālierīces atskaites ass virzienā.

7.6. Ja izmanto S3 vai S4 kategorijas bremžu signāllukturi, kurš paredzēts uzstādīšanai transportlīdzekļa iekšpusē, pārbaudāmā luktura priekšpusē novieto parauga plāksni vai paraugu plāksnes (dažādu iespēju gadījumā) pēc vajadzības (sk. 2.2.5. punktu) tādā(-os) ģeometriskā(-os) stāvoklī(-ļos), kā norādīts apstiprinājuma pieteikuma rasējumos (sk. 2.2.1. punktu.).

8. IZSTAROTĀS GAISMAS KRĀSA

Izstarotās gaismas krāsai gaismas izplatīšanās laukumā, kas noteikts 4. pielikuma 2. punktā, jābūt sarkanai vai baltai. Ārpus šā lauka nav jābūt novērojamām būtiskām krāsas izmaiņām. Lai pārbaudītu šos kolometriskos parametrus, veic testa procedūru, kas aprakstīta šo noteikumu 7. punktā.

Taču lukturiem, kas aprīkoti ar nenomaināmiem gaismas avotiem (kvēlspuldzes un citi), kolometriskos parametrus pārbauda ar lukturos esošajiem gaismas avotiem saskaņā ar šo noteikumu attiecīgo 7.1. punkta apakšpunktu.

S3 vai S4 kategorijas bremžu signāllukturim, kas paredzēts uzstādīšanai transportlīdzekļa iekšpusē, kolometriskos parametrus pārbauda, izmantojot visnelabvēlīgāko(-ās) luktura un pakaļējā(-o) loga(-u) vai parauga plāksnes(-šņu) kombināciju(-as).

Šīs prasības piemēro arī mainīgas gaismas intensitātes diapazonā, ko rada:

a) R2 kategorijas pakaļējie gabarītgaismas lukturi;

b) RM2 kategorijas pakaļējie kontūrgaismas lukturi;

c) S2 un S4 kategorijas bremžu signāllukturi.

9. RAŽOŠANAS ATBILSTĪBA

Ražojumu atbilstības nodrošināšanas procedūra ir tāda, kādu paredz nolīguma (E/ECE/324-E/ECE/TRANS/505/Rev.2) 2. papildinājums, ievērojot šādas prasības:

9.1. lukturi, kas apstiprināti saskaņā ar šiem noteikumiem, jāražo tā, lai tie atbilstu apstiprinātajam tipam, ievērojot 6. un 8. punktā izklāstītās prasības;

9.2. ir jāievēro minimālās prasības ražošanas kontroles procedūru atbilstībai, kā izklāstīts šo noteikumu 5. pielikumā;

9.3. prasību minimums, kas jāievēro, inspektoram ņemot paraugu, ir izklāstīts šo noteikumu 6. pielikumā;

9.4. iestāde, kas ir piešķīrusi tipa apstiprinājumu, jebkurā laikā var pārbaudīt atbilstības pārbaudes metodes, kuras piemēro katrā ražošanas uzņēmumā. Šādas pārbaudes parasti notiek reizi divos gados.

10. SANKCIJAS PAR RAŽOŠANAS NEATBILSTĪBU

10.1. Ierīcei piešķirto apstiprinājumu var atsaukt, ja nav izpildīti iepriekšminētie nosacījumi.

10.2. Ja kāda nolīguma Puse, kas piemēro šos noteikumus, atsauc agrāk izsniegtu apstiprinājumu, tā nekavējoties par to informē pārējās Puses, kuras piemēro šos noteikumus, nosūtot paziņojuma veidlapu, kas atbilst šo noteikumu 2. pielikumā dotajam paraugam.

11. PILNĪGA RAŽOŠANAS IZBEIGŠANA

Ja apstiprinājuma turētājs pilnībā pārtrauc ražot saskaņā ar šiem noteikumiem apstiprinātas ierīces, viņš par to informē iestādi, kas piešķīrusi apstiprinājumu. Pēc attiecīga paziņojuma saņemšanas šī iestāde par to informē pārējās 1958. gada nolīguma Puses, kas piemēro šos noteikumus, izmantojot paziņojuma veidlapu, kura atbilst šo noteikumu 2. pielikumā dotajam paraugam.

12. PIEZĪMES ATTIECĪBĀ UZ KRĀSĀM UN NOTEIKTĀM IERĪCĒM

Pusēm nolīgumā, kura pielikumā ir šie noteikumi, attiecīgi ar minētā nolīguma 3. pantu nav liegts noteikt aizliegumu attiecībā uz konkrētām krāsām, kas paredzētas šajos noteikumos, ierīcēm, kuras piestiprinātas transportlīdzekļiem, ko tās reģistrējušas, vai attiecībā uz visu vai konkrētu transportlīdzekļu kategoriju, ko tās reģistrējušas, bremžu signāllukturiem vienīgi ar pastāvīgu gaismas intensitāti.

13. PAR APSTIPRINĀJUMA TESTU VEIKŠANU ATBILDĪGO TEHNISKO DIENESTU, KĀ ARĪ TIPA APSTIPRINĀTĀJU IESTĀŽU NOSAUKUMI UN ADRESES

1958. gada nolīguma Puses, kuras piemēro šos noteikumus, paziņo Apvienoto Nāciju Organizācijas sekretariātam to tehnisko dienestu nosaukumu un adresi, kas atbildīgi par apstiprināšanas testu veikšanu, kā arī to tipa apstiprinātāju iestāžu nosaukumu un adresi, kuras piešķir apstiprinājumu un kurām jānosūta veidlapas, kas apliecina citās valstīs izdotu apstiprinājumu, tā paplašinājumu, atteikumu vai atsaukšanu, vai pilnīgu ražošanas izbeigšanu.

14. PĀREJAS NOTEIKUMI

14.1. Signāllukturi, kas nav aprīkoti ar kvēlspuldzēm, un S3 kategorijas bremžu signāllukturi, kas paredzēti uzstādīšanai transportlīdzekļa iekšpusē

14.1.1. No dienas, kad stājas spēkā 02. grozījumu sērijas 6. papildinājums, Puse, kas piemēro šos noteikumus, neatsakās piešķirt apstiprinājumus saskaņā ar šiem noteikumiem, kas grozīti ar 02. grozījumu sērijas 6. papildinājumu.

14.1.2. Sākot ar 36. mēnesi kopš 02. grozījumu sērijas 6. papildinājuma spēkā stāšanās dienas, Pusēm, kas piemēro šos noteikumus, jāpiešķir apstiprinājums tikai tad, ja 14.1. punktā minētais lukturu tips atbilst šiem noteikumiem, kas grozīti ar 02. grozījumu sērijas 6. papildinājumu.

14.1.3. Puses, kas piemēro šos noteikumus, neatsakās piešķirt apstiprinājumu paplašinājumu saskaņā ar šo noteikumu iepriekšējām grozījumu sērijām.

14.1.4. Puses, kas piemēro šos noteikumus, 36 mēnešu laikposmā pēc 02. grozījumu sērijas 6. papildinājuma spēkā stāšanās dienas turpina piešķirt apstiprinājumus tiem 14.1. punktā minēto lukturu tipiem, kuri atbilst prasībām, ko paredz šie noteikumi, kas grozīti ar iepriekšējām grozījumu sērijām.

14.2. Lukturu, kas minēti 14.1. punktā, uzstādīšana uz transportlīdzekļa

14.2.1. No dienas, kad stājas spēkā 02. grozījumu sērijas 6. papildinājums, Puse, kas piemēro šos noteikumus, neaizliedz uzstādīt uz transportlīdzekļa lukturus, kas minēti 14.1. punktā un apstiprināti saskaņā ar šiem noteikumiem, kas grozīti ar 02. grozījumu sērijas 6. papildinājumu.

14.2.2. Puses, kas piemēro šos noteikumus, 48 mēnešu laikposmā pēc 02. grozījumu sērijas 6. papildinājuma spēkā stāšanās dienas turpina atļaut uzstādīt uz transportlīdzekļa 14.1. punktā minētos lukturus, kuri apstiprināti saskaņā ar šiem noteikumiem, kas grozīti ar iepriekšējām grozījumu sērijām.

14.2.3. Sākot ar 48. mēnesi pēc 02. grozījumu sērijas 6. papildinājuma spēkā stāšanās dienas, Puses, kas piemēro šos noteikumus, var aizliegt uzstādīt 14.1. punktā minētos lukturus, kas neatbilst šo noteikumu prasībām, kuri grozīti ar 02. grozījumu sērijas 6. papildinājumu, jaunam transportlīdzeklim, kuram tipa vai individuālais apstiprinājums ir piešķirts pēc vairāk nekā 24 mēnešiem, kopš ir stājies spēkā šo noteikumu 02. grozījumu sērijas 6. papildinājums.

14.2.4. Sākot ar 60. mēnesi pēc 02. grozījumu sērijas 6. papildinājuma spēkā stāšanās dienas, Puses, kas piemēro šos noteikumus, var aizliegt uzstādīt 14.1. punktā minētos lukturus, kas neatbilst šo noteikumu prasībām, kuri grozīti ar 02. grozījumu sērijas 6. papildinājumu, jaunam transportlīdzeklim, kurš pirmo reizi reģistrēts vairāk nekā 60 mēnešus pēc šo noteikumu 02. grozījumu sērijas 6. papildinājuma stāšanās spēkā.

(1) Kā noteikts Konsolidētajā rezolūcijā par transportlīdzekļu uzbūvi (R.E.3.), dokuments ECE/TRANS/WP.29/78/Rev.2, 2. punkts.

(2) 1958. gada nolīguma pušu pazīšanas numuri ir doti Konsolidētās rezolūcijas par transportlīdzekļu konstrukciju (R.E.3) 3. pielikumā, dokuments: ECE/TRANS/WP.29/78/Rev.2/Amend.1.

(3) Laba redzamība (meteoroloģiskais optiskais tālums MOR > 2 000 m, kas noteikts atbilstīgi WMO, Guide to Meteorological Instruments and Methods of Observation, Sixth Edition, ISBN: 92-63-16008-2, pp. 1.9.1/1.9.11, Geneva 1996) un tīrs izkliedētājs.

(4) Šajos noteikumos “luktura daļa” nozīmē to, ka ierīce fiziski atrodas luktura korpusā vai ir ārēja ierīce, atdalīta no luktura vai neatdalīta, bet luktura ražotājs to piegādā kā lukturu sistēmas daļu.

1. PIELIKUMS PRIEKŠĒJIE UN PAKAĻĒJIE GABARĪTGAISMAS LUKTURI, KONTŪRGAISMAS LUKTURI UN BREMŽU SIGNĀLLUKTURI: MINIMĀLIE LEŅĶI, KAS NEPIECIEŠAMI ŠO LUKTURU GAISMAS SADALEI TELPĀ (1) Gaismas sadales telpā minimālie vertikālie leņķi vienmēr ir 15° virs un 15° zem horizontāles visām šajos noteikumos ietverto kategoriju ierīcēm, izņemot: a) lukturus, kuri paredzēti uzstādīšanai ar H plakni augstumā, kas ir zemāks par 750 mm virs zemes, kuriem šie leņķi ir 15° virs un 5° zem horizontāles; b) fakultatīvus lukturus, kuri paredzēti uzstādīšanai ar H plakni augstumā, kas ir augstāks par 2 100 mm virs zemes, kuriem šie leņķi ir 5° virs un 15° zem horizontāles; c) S3 vai S4 kategorijas bremžu signāllukturus, kuriem šie leņķi ir 10° virs un 5° zem horizontāles. Minimālie horizontālie leņķi gaismas izplatīšanai telpā Priekšējie gabarītgaismas lukturi Pakaļējie gabarītgaismas lukturi Bremžu signāllukturi (S1 un S2) Bremžu signāllukturi (S3 un S4) (1) Šajās shēmās attēlotie leņķi ir pareizi attiecībā uz ierīcēm, kas uzstādāmas transportlīdzekļa labajā pusē. Bulta ir vērsta uz transportlīdzekļa priekšu.

2. PIELIKUMS

3. PIELIKUMS APSTIPRINĀJUMA MARĶĒJUMA IZVIETOJUMA PIEMĒRI 1. PRIEKŠĒJIE GABARĪTGAISMAS LUKTURI Ierīce ar iepriekš attēloto apstiprinājuma marķējumu ir priekšējais gabarītgaismas lukturis, kas saskaņā ar Noteikumiem Nr. 7 apstiprināts Nīderlandē (E4) ar apstiprinājuma numuru 221. Cipari blakus simbolam “A” norāda, ka apstiprinājums ir piešķirts saskaņā ar Noteikumu Nr. 7 prasībām, kuri grozīti ar 02. grozījumu sēriju. Horizontālā bulta norāda malu, kur fotometriskās specifikācijas ir izpildītas līdz 80° H leņķim. Vertikālā bulta, kas sākas no horizontālā segmenta un ir vērsta uz leju, norāda pieļaujamo montēšanas augstumu, kurš šai ierīcei nepārsniedz 750 mm virs zemes. 2. PAKAĻĒJIE GABARĪTGAISMAS LUKTURI Ierīce ar iepriekš attēloto apstiprinājuma marķējumu ir pakaļējais gabarītgaismas lukturis, kas saskaņā ar Noteikumiem Nr. 7 apstiprināts Nīderlandē (E4) ar apstiprinājuma numuru 221 un kuru var izmantot arī divu pakaļējo gabarītgaismas lukturu komplektā. Cipari zem simbola “R1D” norāda, ka apstiprinājums ir piešķirts saskaņā ar Noteikumu Nr. 7 prasībām, kuri grozīti ar 02. grozījumu sēriju. Bultas neesamība nozīmē to, ka gan labajā, gan kreisajā malā fotometriskās specifikācijas ir izpildītas līdz 80° H leņķim. 3. PRIEKŠĒJAIS KONTŪRGAISMAS LUKTURIS Ierīce ar iepriekš attēloto apstiprinājuma marķējumu ir priekšējais kontūrgaismas lukturis, kas saskaņā ar Noteikumiem Nr. 7 apstiprināts Francijā (E2) ar apstiprinājuma numuru 125. Cipari zem simbola “AM” norāda, ka apstiprinājums ir piešķirts saskaņā ar Noteikumu Nr. 7 prasībām, kuri grozīti ar 02. grozījumu sēriju. Horizontālā bulta norāda malu, kur fotometriskās specifikācijas ir izpildītas līdz 80° H leņķim. 4. PAKAĻĒJAIS KONTŪRGAISMAS LUKTURIS Ierīce ar iepriekš attēloto apstiprinājuma marķējumu ir pakaļējais kontūrgaismas lukturis ar mainīgu gaismas intensitāti, kas saskaņā ar Noteikumiem Nr. 7 apstiprināts Itālijā (E3) ar apstiprinājuma numuru 122. Cipari zem simbola “RM” norāda, ka apstiprinājums ir piešķirts saskaņā ar Noteikumu Nr. 7 prasībām, kuri grozīti ar 02. grozījumu sēriju. Horizontālā bulta norāda malu, kur fotometriskās specifikācijas ir izpildītas līdz 80° H leņķim. 5. BREMŽU SIGNĀLLUKTURIS Ierīce ar iepriekš attēloto apstiprinājuma marķējumu ir bremžu signāllukturis ar vienu intensitātes līmeni, kas saskaņā ar Noteikumiem Nr. 7 apstiprināts Nīderlandē (E4) ar apstiprinājuma numuru 221. Cipari zem simbola “S1” norāda, ka apstiprinājums ir piešķirts saskaņā ar Noteikumu Nr. 7 prasībām, kuri grozīti ar 02. grozījumu sēriju. 6. IERĪCE, KAS IETVER GAN PAKAĻĒJO GABARĪTGAISMAS LUKTURI, GAN BREMŽU SIGNĀLLUKTURI Ierīce ar iepriekš attēloto apstiprinājuma marķējumu ir ierīce, kas ietver gan pakaļējo gabarītgaismas lukturi, gan bremžu signāllukturi ar mainīgu gaismas intensitāti un kura saskaņā ar Noteikumiem Nr. 7 apstiprināta Nīderlandē (E4) ar apstiprinājuma numuru 221. Cipari zem simbola “R2D-S2D” norāda, ka apstiprinājums ir piešķirts saskaņā ar Noteikumu Nr. 7 prasībām, kuri grozīti ar 02. grozījumu sēriju. Pakaļējais gabarītgaismas lukturis ir iekļauts bremžu signāllukturī, kuru var izmantot arī divu lukturu komplektā; abiem ir mainīga gaismas intensitāte. Bultas neesamība nozīmē to, ka gan labajā, gan kreisajā malā fotometriskās specifikācijas ir izpildītas līdz 80° H leņķim. Piezīme. Apstiprinājuma numuram un papildu simboliem jāatrodas tuvu pie apļa virs vai zem “E” burta vai arī pa labi vai pa kreisi no šā burta. Apstiprinājuma numuram ir jābūt burta “E” vienā pusē, un tā cipariem jābūt vērstiem tādā pašā virzienā kā “E”. Apstiprinājuma numuram un papildu simboliem, tostarp attiecīgās noteikumu grozījumu sērijas numuram, ja to norāda, jāatrodas diametrāli pretī vienam otram. Lai nepieļautu iespēju, ka ciparus un simbolus var sajaukt, tipa apstiprinājuma numuru nedrīkst apzīmēt ar romiešu cipariem. 7. NEATKARĪGU LUKTURU MARĶĒJUMS Iepriekš sniegtais paraugs attēlo marķējumu uz izkliedētāja, kas paredzēts lietošanai dažādu tipu lukturos. Apstiprinājuma marķējums norāda, ka ierīce apstiprināta Spānijā (E9) ar apstiprinājuma numuru 1432, un tajā ietilpst: pakaļējais miglas lukturis (F), kas ir apstiprināts saskaņā ar Noteikumiem Nr. 38 to sākotnējā redakcijā, 2.a kategorijas pakaļējais virzienrādītājs, kurš ir apstiprināts saskaņā ar Noteikumu Nr. 6 01. grozījumu sēriju, atpakaļgaitas lukturis (AR), kas ir apstiprināts saskaņā ar Noteikumiem Nr. 23 to sākotnējā redakcijā, sarkans pakaļējais gabarītgaismas lukturis (R), kas apstiprināts saskaņā ar Noteikumu Nr. 7 02. grozījumu sēriju, bremžu signāllukturis ar vienu intensitātes līmeni (S1), kas apstiprināts saskaņā ar Noteikumu Nr. 7 02. grozījumu sēriju. 8. VIENKĀRŠOTS MARĶĒJUMS GRUPĒTIEM VAI KOMBINĒTIEM LUKTURIEM VAI OPTISKAJIEM BLOKIEM, JA DIVI VAI VAIRĀK LUKTURU IR VIENA KOMPLEKTA DAĻA (Vertikālās un horizontālās līnijas shematiski attēlo gaismas signālierīces kontūras. Tās nav daļa no apstiprinājuma marķējuma) A paraugs B paraugs C paraugs Piezīme. Šie trīs apstiprinājuma marķējumu paraugi (A, B un C) attēlo trīs iespējamos apgaismes ierīces marķējuma variantus, ja divi vai vairāki lukturi ir tā paša grupētu vai kombinētu lukturu vai optiskā bloka komplekta daļas. Tie norāda, ka ierīce ir apstiprināta Nīderlandē (E4) ar apstiprinājuma numuru 3333, un tajā ietilpst: IA klases atstarotājs, kas apstiprināts saskaņā ar Noteikumu Nr. 3 02. grozījumu sēriju, pakaļējā virzienrādītāja lukturis, kas rada mainīgu gaismas intensitāti (2.b kategorija) un ir apstiprināts saskaņā ar Noteikumu Nr. 6 01. grozījumu sēriju, sarkans pakaļējais gabarītgaismas lukturis, kas rada mainīgu gaismas intensitāti (R2) un ir apstiprināts saskaņā ar Noteikumu Nr. 7 02. grozījumu sēriju, pakaļējais miglas lukturis, kas rada mainīgu gaismas intensitāti (F2) un ir apstiprināts saskaņā ar Noteikumiem Nr. 38 to sākotnējā redakcijā, atpakaļgaitas lukturis (AR), kas ir apstiprināts saskaņā ar Noteikumiem Nr. 23 to sākotnējā redakcijā, bremžu signāllukturis, kas rada mainīgu gaismas intensitāti (S2) un ir apstiprināts saskaņā ar Noteikumu Nr. 7 02. grozījumu sēriju. Piezīme. Trīs nākamie apstiprinājuma marķējuma paraugi (D, E un F) atveido marķējumu uz apgaismes ierīces, kurā ietilpst: priekšējais gabarītgaismas lukturis, kas apstiprināts saskaņā ar Noteikumu Nr. 7 02. grozījumu sēriju, galvenais lukturis ar tuvo gaismu, kas paredzēts kustībai pa brauktuves abām pusēm, un ar tālo gaismu, kuras maksimālā intensitāte ir no 86 250 līdz 111 250 kandelām (to norāda skaitlis “30”), un kas ir apstiprināts saskaņā ar Noteikumu Nr. 20 02. grozījumu sēriju, priekšējais miglas lukturis, kas ir apstiprināts saskaņā ar Noteikumu Nr. 19 02. grozījumu sēriju, priekšējais 1.a kategorijas virzienrādītājs, kas apstiprināts saskaņā ar Noteikumu Nr. 6 01. grozījumu sēriju. D paraugs E paraugs F paraugs 9. LUKTURA UN GALVENĀ LUKTURA SAVSTARPĒJS SAVIETOJUMS Iepriekš sniegtais piemērs attēlo marķējumu uz izkliedētāja, kas paredzēts lietošanai dažādu tipu galvenajos lukturos, proti: vai nu galvenajam lukturim ar tuvo gaismu, kas paredzēts kustībai pa brauktuves abām pusēm, un ar tālo gaismu, kuras maksimālā intensitāte ir no 86 250 līdz 111 250 kandelām (kā norāda skaitlis “30”), un kas apstiprināts Vācijā (E1) saskaņā ar Noteikumu Nr. 8 04. grozījumu sēriju, un kas ir savstarpēji savietots ar priekšējo gabarītgaismas lukturi, kas apstiprināts saskaņā ar Noteikumu Nr. 7 02. grozījumu sēriju; vai galvenajam lukturim ar tuvo gaismu, kas paredzēts kustībai pa brauktuves abām pusēm, un ar tālo gaismu, kas ir apstiprināts Vācijā (E1) saskaņā ar prasībām Noteikumos Nr. 1, kuri grozīti ar 01. grozījumu sēriju, un kas ir savstarpēji savietots ar iepriekš minēto priekšējo gabarītgaismas lukturi; vai arī abos iepriekš minētajos galvenajos lukturos, kas apstiprināti kā viens lukturis. Uz galvenā luktura galvenā korpusa ir vienīgais derīgais apstiprinājuma numurs, piemēram: vai vai vai 10. GAISMAS AVOTA MODUĻI Gaismas avota modulis ar iepriekš attēloto identifikācijas kodu kopā ar Itālijā (E3) apstiprinātu lukturi ir apstiprināts ar apstiprinājuma numuru 17325. 11. SAVSTARPĒJI ATKARĪGI LUKTURI Savstarpēji atkarīgu lukturu marķējums, kuri ietver savstarpēji atkarīgu lukturu sistēmas daļu, kas nodrošina: pakaļējo virzienrādītāju (2.a kategorija), kas apstiprināts saskaņā ar Noteikumu Nr. 6 01. grozījumu sēriju; sarkanu pakaļējo gabarītgaismas (stāvgaismas) lukturi (R1), kas apstiprināts saskaņā ar Noteikumu Nr. 7 02. grozījumu sēriju. Uz tā ir arī marķējums Y, jo tas ir savstarpēji atkarīgs lukturis, kas pieder pie savstarpēji atkarīgu lukturu sistēmas; bremžu signāllukturi, kas rada mainīgu gaismas intensitāti (S2) un ir apstiprināts saskaņā ar Noteikumu Nr. 7 02. grozījumu sēriju. Savstarpēji atkarīgu lukturu marķējums, kuri ietver savstarpēji atkarīgu lukturu sistēmas daļu, kas nodrošina: sarkanu pakaļējo gabarītgaismas (stāvgaismas) lukturi (R1), kas apstiprināts saskaņā ar Noteikumu Nr. 7 02. grozījumu sēriju. Uz tā ir arī marķējums Y, jo tas ir savstarpēji atkarīgs lukturis, kas pieder pie savstarpēji atkarīgu lukturu sistēmas; atpakaļgaitas lukturi (AR), kas apstiprināts saskaņā ar Noteikumiem Nr. 23 to sākotnējā redakcijā.

4. PIELIKUMS FOTOMETRISKIE MĒRĪJUMI 1. MĒRĪJUMU METODES 1.1. Izdarot fotometriskos mērījumus, ar atbilstīgu aizsegumu novērš nejaušu atstarošanos. 1.2. Ja mērījumu rezultāti ir apšaubāmi, tad mērījumus izdara tā, lai tie atbilst šādām prasībām: 1.2.1. mērīšanas attālums ir tāds, lai varētu piemērot attāluma apgrieztā kvadrāta likumu; 1.2.2. mēriekārta ir tāda, lai uztvērēja leņķa apertūra, skatoties no luktura atskaites centra, būtu no 10 leņķa minūtēm līdz 1°; 1.2.3. stipruma prasība noteiktajā novērošanas virzienā ir pietiekama, ja šī prasība ir izpildīta virzienā, kas no novērošanas virziena nenovirzās vairāk kā par grāda ceturtdaļu. 1.3. Ja iekārtu uz transportlīdzekļa var uzstādīt vairāk nekā vienā pozīcijā vai dažādu pozīciju laukā, fotometriskos mērījumus veic katrā pozīcijā vai ražotāja noteiktās atskaites ass lauka galējās pozīcijās. 2. 2. Standarta gaismas sadales tabula Gaismas sadales tabula S3 kategorijas bremžu signāllukturim 10° 32 — 64 — 32 5° 64 100 100 100 64 0° 64 100 100 100 64 5° 64 100 100 100 64 10° 5° 0° 5° 10° 2.1. Virziens H = 0° un V = 0° atbilst atskaites asij. (Uz transportlīdzekļa tas ir horizontāls un paralēls transportlīdzekļa garenvirziena vidusplaknei, un vērsts noteiktajā redzamības virzienā.) Tas iet caur atskaites centru. Tabulā redzamās vērtības dažādiem mērījuma virzieniem norāda minimālo intensitāti procentos no katram lukturim noteiktā minimuma uz ass (virzienā H = 0° un V = 0°). 2.2. Gaismas sadales laukā, kas 2. punktā shematiski attēlots kā režģis, gaismai pamatā jāizplatās vienmērīgi, proti, lai gaismas intensitāte katrā virzienā lauka daļā, kuru veido režģa līnijas, sasniegtu vismaz minimālo redzamo procentuālo vērtību uz režģa līnijām, kuras apņem attiecīgo virzienu. 2.3. Taču, ja ierīce paredzēta uzstādīšanai augstumā, kas ir vienāds vai zemāks par 750 mm virs zemes, fotometrisko intensitāti pārbauda vienīgi līdz 5° leņķim uz leju. 3. LUKTURU FOTOMETRISKIE MĒRĪJUMI Fotometrisko rādītāju kontroli veic šādi: 3.1. Nenomaināmiem gaismas avotiem (kvēlspuldzes un citi): ar lukturos esošajiem gaismas avotiem saskaņā ar šo noteikumu 7.1. punkta attiecīgo apakšpunktu. 3.2. Nomaināmiem gaismas avotiem: Ja tie ir gaismas avoti ar 6,75 V, 13,5 V vai 28,0 V, gaismas intensitātes rādītāji jākoriģē. Kvēlspuldzēm korekcijas koeficients ir attiecība starp standarta gaismas plūsmu un gaismas plūsmas vidējo vērtību, kas noteikta ar attiecīgo piemēroto spriegumu (6,75 V, 13,5 V vai 28,0 V). LED gaismas avotiem korekcijas koeficients ir attiecība starp mērķa gaismas plūsmu un gaismas plūsmas vidējo vērtību, kas noteikta ar attiecīgo piemēroto spriegumu (6,75 V, 13,5 V vai 28,0 V). Katra izmantotā gaismas avota faktiskā gaismas plūsmas novirze nedrīkst būt lielāka par 5 procentiem no vidējās vērtības. Alternatīvi un tikai kvēlspuldžu gadījumā katrā atsevišķā pozīcijā var izmantot standarta kvēlspuldzi, kas darbojas ar standarta plūsmu, katras pozīcijas atsevišķos mērījumus saskaitot kopā. 3.3. Visu signāllukturu, izņemot tos, kuri aprīkoti ar kvēlspuldzēm, gaismas intensitātei, kas mērīta pēc vienas darbības minūtes un pēc 30 darbības minūtēm, jāatbilst minimuma un maksimālajām prasībām. Gaismas intensitātes sadali pēc vienas darbības minūtes var aprēķināt no gaismas intensitātes sadales pēc 30 darbības minūtēm, katrā testa punktā piemērojot gaismas intensitātes koeficientu, izmērot HV pēc vienas darbības minūtes un 30 darbības minūtēm.

5. PIELIKUMS OBLIGĀTĀS PRASĪBAS RAŽOŠANAS KONTROLES PROCEDŪRU ATBILSTĪBAI 1. VISPĀRĪGI NOTEIKUMI 1.1. Atbilstības prasības tiek uzskatītas par izpildītām no mehānikas un ģeometrijas viedokļa, ja saskaņā ar šo noteikumu prasībām atšķirības nepārsniedz ražošanas procesā radušās neizbēgamās novirzes. 1.2. Attiecībā uz fotometriskajiem rādītājiem masveidā ražotu lukturu atbilstība netiek apstrīdēta, ja, pārbaudot jebkura nejauši izvēlēta luktura fotometriskos rādītājus saskaņā ar šo noteikumu 7. punktu: 1.2.1. neviens mērījuma rezultāts nelabvēlīgi neatšķiras par vairāk kā 20 procentiem no šajos noteikumos noteiktajām vērtībām; 1.2.2. ja lukturis ir aprīkots ar nomaināmu gaismas avotu un ja iepriekš minētie testa rezultāti neatbilst prasībām, lukturu testi ir jāveic atkārtoti, izmantojot citu standarta gaismas avotu. 1.3. Veicot testēšanu šo noteikumu 7. punktā noteiktajos apstākļos, jāievēro hromatiskuma koordinātas. 2. MINIMĀLĀS PRASĪBAS RAŽOTĀJAM ATBILSTĪBAS VERIFIKĀCIJAI Attiecībā uz katru luktura tipu apstiprinājuma marķējuma turētājam noteiktos laika intervālos jāveic vismaz šādi testi. Tie jāveic atbilstoši šo noteikumu nosacījumiem. Ja kādā paraugā atklājas neatbilstība kādam testa veidam, pārbaudi turpina ar citiem paraugiem. Ražotājam jāveic pasākumi, lai nodrošinātu attiecīgās produkcijas atbilstību prasībām. 2.1. Testu raksturojums Atbilstības testi šajos noteikumos attiecas uz fotometriskajiem un kolometriskajiem raksturlielumiem. 2.2. Izmantotās testu metodes 2.2.1. Testus parasti veic saskaņā ar šajos noteikumos aprakstītajām metodēm. 2.2.2. Ja atbilstības testu veic ražotājs, var izmantot ekvivalentas metodes, ja tam piekrīt kompetentā iestāde, kas ir atbildīga par apstiprināšanas testiem. Ražotāja pienākums ir pierādīt, ka izmantotās metodes ir ekvivalentas tām, kas norādītas šajos noteikumos. 2.2.3. Lai īstenotu 2.2.1. un 2.2.2. punkta noteikumus, ir regulāri jākalibrē testēšanas aparatūra un jāveic ar to veikto mērījumu salīdzināšana ar kompetentās iestādes veiktajiem mērījumiem. 2.2.4. Visos gadījumos standarta metodes ir tās, ko paredz šie noteikumi, īpaši attiecībā uz administratīvajām pārbaudēm un paraugu ņemšanu. 2.3. Parauga ņemšana Lukturu paraugus pārbaudes vajadzībām izvēlas no vienādu ražojumu partijas pēc nejaušības principa. Vienādu ražojumu partija ir viena tipa lukturu kopa, kas definēta atbilstīgi ražotāja ražošanas metodēm. Vērtējumā galvenokārt ietver sērijveida ražojumus no atsevišķām ražotnēm. Tomēr ražotājs var apvienot dokumentāciju par vienu tipu, kas ražots dažādās ražotnēs, ja tās izmanto to pašu kvalitātes sistēmu un kvalitātes pārvaldību. 2.4. Iegūtie un reģistrētie fotometriskie parametri Pārbaudei izvēlētajam lukturim veic fotometriskos mērījumus attiecībā uz minimuma vērtībām 4. pielikumā uzskaitītajos punktos un noteiktajām hromatiskuma koordinātām. 2.5. Pieņemamības kritēriji Ražotājs ir atbildīgs par pārbaudes rezultātu statistisko izpēti un par savu ražojumu pieņemamības kritēriju noteikšanu, saskaņojot tos ar kompetento iestādi, lai nodrošinātu atbilstību specifikācijām, kas šo noteikumu 9.1. punktā noteiktas ražojumu atbilstības pārbaudei. Pieņemamības kritērijiem jābūt tādiem, lai ar 95 procentu ticamību minimālā varbūtība, ka iepriekš nepieteikta pārbaude atbilstoši 6. pielikuma norādījumiem (pirmajā paraugu ņemšanā) tiks izturēta, būtu 0,95.